Mara Gabrilli

Mara Cristina Gabrilli (São Paulo, 1967ko irailaren 28a) brasildar psikologo, publizitate-eragile eta politikaria da, Alderdi Sozialdemokratako kidea. 2009tik 2011ra São Pauloko zinegotzia izan zen, 2011tik 2019ra diputatu federala eta gaur egun São Paulo estatua ordezkatzen du Brasilgo senatuan. 

 Bizitza 
Luiz Alberto Ângelo Gabrilli Filho eta Claúdia Myrna Marturano Gabrilliren alaba, São Paulon jaio zen 1967an. 1994an auto istripu batean zauritu tetraplegiko geratu zen. 1997an Mara Gabrilli Institutua sortu zuen desgaitasuna duten kirolariei laguntzeko eta ikerketa zientifikoak eta gizarte-proiektuak sustatzeko.

Psikologia ikasi zuen Universidade Paulistan eta gizarte-komunikazioa eta publizitatea Publizitate eta Marketin Goi Eskolan.

2004an São Pauloko Udalean zinegotzi izateko aurkeztu zen, 11.917 boto jaso zituen eta ez zen hautatua izan, ordezko gisa geratuz. 2005etik 2007ra, Deagaitasuna eta Mugikortasun Urria duten Pertsonen Udal Idazkaritza zuzendu zuen. 2007an zinegotzi bihurtu zen, eta 2008an hautatua izan zen 79.912 botorekin.

2014an, São Pauloko diputatu federal hautatu zuten 155.143 botorekin. 2016an Dilma Rousseffen impeachmenten alde bozkatu zuen eta 2017ko abuztuan Michel Temerren aurkako ikerketa bat irekitzearen alde.

2018an, Brasilgo Senatu Federalerako aurkeztu zen eta 6 milioi boto baino gehiagorekin hautatua izan zen. Urte berean Nazio Batuen Erakundeko Desgaitasuna duten Pertsonen Eskubideen Batzorderako hautatu zuten lau urterako.

2023ko urtarrilean, Brasilgo Alderdi Sozialdemokrata (PSDB) utzi zuen hemeretzi urteren ondoren, eta Alderdi Sozialdemokratan (PSD) sartu zen.

 Erreferentziak 

 Kanpo estekak 

Kategoria:Sãopaulotarrak
Kategoria:Emakume psikologoak
Kategoria:Publizitate-eragileak
Kategoria:Brasilgo politikariak
Kategoria:Emakume politikariak
Kategoria:XXI. mendeko politikariak
Kategoria:Sozialdemokratak
Kategoria:Emakume zinegotziak
Kategoria:Diputatuak
Kategoria:Senatariak
Kategoria:Desgaitasuna duten politikariak